REGOLAMENT TAL-KUNSILL (KE) Nru 275/2008
tas-17 ta’ Marzu 2008
li jemenda r-Regolament tal-Kunsill (KEE) Nru 2658/87 dwar in-nomenklatura tat-tariffa u l-istatistika u dwar it-Tariffa Doganali Komuni
IL-KUNSILL TA’ L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u b’mod partikolari l-Artikolu 26 tiegħu,
Wara li kkunsidra l-proposta mill-Kummissjoni,
Billi:
(1)
It-taqsima II D tad-dispożizzjonijiet preliminari tan-nomenklatura magħquda stipulati fl-Anness I għar-Regolament tal-Kunsill (KEE) Nru 2658/87 tat-23 ta’ Lulju 1987 dwar in-nomenklatura tat-tariffa u l-istatistika u dwar it-Tariffa Doganali Komuni (1) tipprovdi għal rata standard ta’ dazju doganali li jrid jitħallas bir-rata fissa ta’ 3,5 % ad valorem fuq oġġetti mibgħuta f’konsenji żgħar lil individwi privati jew li jinstabu f’bagalji privati ta’ vjaġġaturi, sakemm dawn l-importazzjonijiet mhumiex ta’ natura kummerċjali u li l-valur totali tagħhom ma jaċċedix EUR 350 kull konsenja jew kull vjaġġatur.
(2)
Ir-rata fissa ta’ 3,5 % ad valorem u l-limitu massimu ta’ EUR 350 ġew stipulati bir-Regolament tal-Kunsill (KE) Nru 866/97 tat-12 ta’ Mejju 1997 li jemenda r-Regolament (KEE) Nru 2658/87 fir-rigward tad-dispożizzjonijiet preliminari tan-nomenklatura tat-tariffa u l-istatistika (2). Dawn id-dispożizzjonijiet ma ġewx aġġustati minn dak inhar.
(3)
Mill-1997 r-rati tad-dazji doganali għal oġġetti normalment importati minn vjaġġaturi fil-bagalji personali tagħhom jew mibgħuta f’konsenji żgħar lil individwi privati tnaqsu b’madwar 20 %. Huwa għalhekk xieraq li r-rata standard titnaqqas b’1 % għal 2,5 %. Din ir-rata għandha tapplika biss għal oġġetti importati li r-rata ta’ Tariffa Doganali Komuni tagħhom mhix “eżentata”.
(4)
Meta tqis l-iżvilupp ta’ l-inflazzjoni tal-prezzijiet kemm fi u barra mill-Komunità għal prodotti normalment importati f’dawn l-okkażjonijiet u minħabba l-għadd akbar ta’ vjaġġaturi u konsenji privati, huwa xieraq li jiġi adattat limitu massimu ta’ EUR 700 sabiex jiffaċilita l-approvazzjoni doganali f’dawn is-sitwazzjonijiet.
(5)
Ir-Regolament (KEE) Nru 2658/87 għandu għalhekk jiġi emendat kif meħtieġ,
ADOTTA DAN IR-REGOLAMENT:
Artikolu 1
L-Anness I, il-Parti 1 tat-Taqsima II tar-Regolament (KEE) Nru 2658/87 għandu jiġi emendat kif ġej:
(1)
Il-Punt D.1 għandu jiġi sostitwit b’dan li ġej:
“(1)
Id-dazju doganali għandu jitħallas bir-rata fissa ta’ 2,5 % ad valorem fuq oġġetti li jinstabu f’konsenji mibgħuta minn individwi, wieħed għall-ieħor, jew li jinstabu f’bagalji personali ta’ vjaġġaturi, sakemm dawn l-importazzjonijiet mhumiex ta’ natura kummerċjali.
Din ir-rata fissa ta’ 2,5 % dazju doganali għandha tapplika, sakemm il-valur intrinsiku ta’ l-oġġetti soġġetti għal dazji ta’ importazzjoni ma jaqbiżx EUR 700 għal kull konsenja jew għal kull vjaġġatur.
Din il-valutazzjoni b’rata fissa ma għandhiex tapplika għal oġġetti li għalihom ir-rata tad-dazju fl-iskeda ta’ dazji doganali hija ‘eżentata’ u għal oġġetti tal-Kapitolu 24 li jinstabu f’konsenja jew f’bagalji personali tal-passiġġieri f’ammonti li jeċċedu dawk elenkati fl-Artikolu 31 jew skond l-Artikolu 45 tar-Regolament tal-Kunsill (KEE) Nru 918/83 tat-28 ta’ Marzu 1983 li jistabbilixxi sistema Komunitarja ta’ eżenzjoniiet minn dazju doganali (*).
(*) ĠU L 105, 23.4.1983, p. 1. Ir-Regolament kif emendat l-aħħar bl-Att ta’ l-Adeżjoni tal-2003.”" 						
(2)
fil-punt D.3. “L-Artikoli 29 sa 31 u 45 sa 49 tar-Regolament (KEE) Nru 918/83” għandha tiġi sostitwita bl-“Artikoli 29 sa 31 u 45 tar-Regolament (KEE) Nru 918/83.”
(3)
Fil-punt D.4. “EUR 350” għandha tiġi sostitwita bi “EUR 700”.
(4)
Fil-punt D.5. “EUR 350” għandha tġi sostitwita bi “EUR 700”.
Artikolu 2
Dan ir-Regolament għandu jidħol fis-seħħ fit-tielet jum wara dak li fih ikun ġie ppubblikat fil-Ġurnal Uffiċjali ta’ l-Unjoni Ewropea.
Dan għandu japplika mill-1 ta’ Diċembru 2008.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 17 ta’ Marzu 2008.